ศาลยกฟ้องไทยรีปฏิเสธจ่ายสินไหมโกลบอลฯ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ไทยพาณิชย์สามัคคีฯ จุก ศาลชั้นต้นยกฟ้องคดีไทยรีไม่จ่ายค่าสินไหมไฟไหม้สาขา โกลบอลเฮ้าส์ เชียงใหม่ 175 ล้านบาท
นายจิรวุฒิ บุญศิริ กรรมการผู้จัดการ บริษัท ไทยพาณิชย์สามัคคีประกันภัย เปิดเผยว่า ขณะนี้บริษัทอยู่ระหว่างเตรียมยื่นอุทธรณ์ในคดีที่บริษัทได้เป็นโจทก์ยื่นฟ้องร้องเรียกค่าสินไหมทดแทนจากบริษัทประกันภัยต่อแห่งหนึ่งเป็นจำนวนเงิน 175.72 ล้านบาท เนื่องจากทางศาลชั้นต้นได้มีคำพิพากษายกฟ้องโจทก์ไปเมื่อวันที่ 27 ก.ย.ที่ผ่านมา
อย่างไรก็ตาม แม้ศาลชั้นต้นจะยกฟ้องในคดีดังกล่าวแล้ว แต่ก็ไม่มีผลกระทบต่องบกำไรขาดทุนของบริษัทในปี 2553 เนื่องจากบริษัทได้มีการบันทึกบัญชีตั้งสำรองหนี้สูญทั้งจำนวนตั้งแต่เดือน มิ.ย. 2552
แหล่งข่าวจากบริษัท ไทยพาณิชย์สามัคคีประกันภัย เปิดเผยว่า คดีดังกล่าวเกิดจากการที่บริษัทได้เข้าไปรับประกันภัยจากบริษัท สยามโกลบอลเฮ้าส์ ซึ่งทำธุรกิจขายอุปกรณ์ก่อสร้างครบวงจร และเมื่อปี 2551 ได้เกิดเหตุเพลิงไหม้ที่สาขาเวียงกุมกาม จ.เชียงใหม่ แต่เมื่อบริษัทได้เรียกร้องค่าสินไหมชดเชยไปยังบริษัท ไทยรับประกันภัยต่อ หรือไทยรี ซึ่งเป็นผู้รับงานประกันภัยต่อแล้ว บริษัทไทยรี ได้ปฏิเสธที่จะจ่ายค่าสินไหมให้ เนื่องจากเห็นว่าระบบรักษาความปลอดภัยไม่ได้เป็นไปตามเงื่อนไขความคุ้มครองที่กำหนดไว้ในกรมธรรม์ ทำให้บริษัท ไทยพาณิชย์สามัคคีฯ ต้องสำรองจ่ายค่าสินไหมจำนวน 175.72 ล้านบาท ให้กับบริษัท สยามโกลบอลเฮ้าส์ ไปก่อน 
“ก่อนหน้าที่จะมีการฟ้องร้องกัน เราเห็นว่าเหตุไฟไหม้ที่เกิดขึ้นก็เป็นไปตามเงื่อนไขกรมธรรม์ และพยายามเจรจากับไทยรีเพื่อขอให้จ่ายค่าสินไหมแล้ว แต่เมื่อไทยรีเห็นว่าผิดเงื่อนไขกรมธรรม์ ก็ไม่สามารถจ่ายค่าสินไหมให้ลูกค้าได้ เราจึงได้ตัดสินใจยื่นฟ้องร้องต่อศาลเพื่อให้ไทยรีจ่ายค่าสินไหมกลับคืนมา ซึ่งก็ต้องต่อสู้ในชั้นศาลกันต่อไป” แหล่งข่าวเปิดเผย